رپورټ: شکيل افريدي هیواد نه بهر د منتقلۍ وړانديز رد کړی ؤ
امريکائي چارواکو دنوم نۀ څرگندولو په شرط وئيلي دي چې ډاکټر شکيل افريدي ته دمنتقل کيدو دغه وړانديز دکال ٢٠١١م دمئ دلمړۍ نيټې په مهال ورکړل شوى
دالقاعده دوژ شوي مشر اسامه بن لادن په لټون کې دامريکا استخباراتي شبکې سي ائي اى سره د مرستې په الزام سزا شوې پاکستاني ډاکټر شکيل افريدي سمندر پورې دخپلې کورنۍ سره دمنتقل کيدو يوه موقع دلاسه ورکړې وه. دپاکستان يوې محکمې ډاکټر شکيل افريدي ته دغدارۍ په جرم کې د٣٣ؤ کلونو دبند سزا اورولې وه، امريکا په دغه پريکړه سختې نيوکې کړي او وائي پاکستان دهغه دنيولو او ورته دسزا ورکولو هيڅ جواز نۀ لري خو دپاکستان دکورنو چارو وزير رحمان ملک تيره هفته خبريالانو سره په خبرو کې وئيلي وؤ بايد شکيل افريدي ته دمحکمې له لوري ورکړل شوې سزا ته ددرناوي په نظر وکتل شي. نړيوال خبري اژانس رائيټرز ددوؤ امريکائي چارواکو په حواله خبر ورکړى دى چې ډاکټر شکيل افريدي سمندر پورې دهغه دکورنۍ سره دمنتقل کيدو يو وړانديز مسترد کړى ؤ، او دډاکټر شکيل له لوري ددغه وړانديز دمسترد کولو علتونه تر دې مهاله نۀ دي په ډاگه شوي. ډاکټر شکيل افريدي دپاکستان په ايبټ اباد ښار کې ديوې ودانۍ دننه دالقاعده دوژل شوي مشر اسامه بن لادن داوسيدو د تصدیق کولو لپاره دهغه دکورنۍ دډي اين اى ترلاسه کولو لپاره دويکسينيشن جعلي مهم چلولى ؤ، چې له دې وروستو هغه پاکستاني ځواکونو نيولى ؤ. امريکائي چارواکو دنوم نۀ څرگندولو په شرط وئيلي دي چې ډاکټر شکيل افريدي ته دمنتقل کيدو دغه وړانديز دکال ٢٠١١م دمئ دلمړۍ نيټې په مهال ورکړل شوى، دمئ په مياشت کې امريکائي ځواکونو دشپې په وخت په ايبټ اباد کې ديوې خفيه کارروايۍ په مهال دالقاعده مشر اسامه بن لادن وژلى ؤ. دډين اين اى ترلاسه کولو دغه هڅه خو نۀ وه کاميابه شوې خو امريکائي سرچينو رائيټرز ته وئيلي دي چې شکيل افريدي دبن لادن دمخبر په تعقيب او لټولو کې دامريکائي فعالينو مرسته کړې وه او هم له دې امله هغوي په ايبټ اباد کې دبن لادن تر ودانۍ پورې رسيدلي وؤ. شکيل افريدي ته دپاکستان دپريښودو دغه وړانديز په ازادانه توگه دوؤ امريکائي چارواکو تصديق کړى خو سپينه ماڼۍ او دامريکا خارجه محکمې په دغه معامله دتبصرې کولو څخه ډډه کړې ده. دافريدي دمعاملې مخې دراتللو وروستو پاک امريکا اړيکو کې تاؤتريخوالى راغلى او تيره هفته امريکائي سينيټرانو دپاکستان په امداد کې دکمي لپاره رايې ورکړې وې، هغوي دپاکستان لپاره په امداد کې د33ؤ ملينو ډالرو دکمي لپاره رايې ورکړې وې ، يعنې ډاکټر شکيل افريدي ته داوريدل شوې 33 کلنې سزا په عکس العمل کې ديو کال پسر ديو ملين ډالرو کمى. يو امريکائي چارواکي وئيلي دي دنيول کيدو څخه وړاندې شکيل افريدي ته دکورنۍ سره دپاکستان دپريښودو موقعې برابر کړل شوې وې خو هغه دغه وړانديز مسترد کړى ؤ. دشکيل افريدي ورور جميل دهغه په ضد دغدارۍ تورونه رد کړي او دا يې بې اساسه گرځولي ، جميل وائي چې شکيل افريدى دقربانۍ گډورى جوړولى شي. هغه وائي که چرې ورور يې څه غلط کړي وؤ نو ورسره دامريکا جائزه ويزا موجوده وه او دغسې دهيواد څخه تښتيدلى شو.